Szám: 1-7/2017. 2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2017. július 27-i rendes, nyilvános ülésére**

**Tárgy:** Az egyes szociális ellátásokról és szolgáltatásokról szóló önkormányzati rendelet módosítása

**Tisztelt Képviselő-testület!**

Városunkban az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 4/2015. (II. 13.) önkormányzati rendelete tartalmazza, melynek az alábbi ok miatt való módosítását indítványozom jelen előterjesztésemmel.

Zalaszentgrót Város Önkormányzatának Képviselő-testülete 2016. március 31-i ülésén egészítette ki szociális rendeletét a gyermekneveléshez kapcsolódó többletkiadások enyhítését szolgáló rendkívüli települési támogatások alcímmel. Ezen alcímen belül a születési támogatás, a tankönyvtámogatás, valamint a tanulói utazási bérlettámogatás szabályai kerültek elfogadásra.

A Képviselő-testület nagy gondot fordít arra, hogy a városrészekben élő lakosság számára is egyenlő esélyeket biztosítson. Ennek egyik formája, hogy a részönkormányzatokban élő gyermekes családok bejáró tanulói számára az adott tanév hónapjaira megvásárolt tanulói bérletek árát finanszírozza.

Jelenleg a bérlettámogatási kérelmek benyújtásának határideje szempontjából az alábbi differenciált szabályozás érvényesül:

„A támogatási kérelem az adott tanév összes hónapjára előre megvásárolt tanulói bérletek vonatkozásában október 15. napjáig, havi bérletvásárlások esetén a tanév első félévének hónapjai vonatkozásában február 15. napjáig, a második félév hónapjai vonatkozásában pedig július 15. napjáig terjeszthető elő az e rendelet 2. függeléke szerinti formanyomtatványon.”

A tanulói utazási bérlettámogatás esetében a tanév összes, valamint első félévének hónapjai vonatkozásában 2016. október 15. napjáig, illetve 2017. február 15. napjáig kérelem nem érkezett be, annak ellenére, hogy megfelelő fórumokon az igénylési lehetőség széles körben kihirdetésre került.

A 2017. július 15. napjáig benyújtott kérelmek tekintetében az a tény realizálódott, hogy a szülő, törvényes képviselő a szorgalmi időben (2016. szeptember 01.-2017. június 30.) megvásárolt bérletek vonatkozásában visszamenőleg a tanév összes hónapjára szerette volna igényelni a támogatást. Erre azonban a hatályos szabályozás nem ad lehetőséget, tekintettel arra, hogy abban a határidők elmulasztásához jogvesztő hatás társul.

Úgy vélem ugyanakkor, hogy a fenti akadály egy rendeletmódosítással elhárítható, melynek következtében a gyakorlatban is érvényesülhet azon korábbi egyöntetű testületi szándékunk, hogy a gyermeket nevelő szülőket lehetőség szerint ilyen módon is támogassuk.

A módosító rendelettervezet szabályozásának lényege egy egységes határidő megállapítása a támogatási kérelmek benyújtása vonatkozásában, melyet elfogadásra javaslok.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelettervezet módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendeletmódosítás szükségességét a támogatási kérelmek benyújtásának határideje szempontjából jelenleg érvényesülő differenciált szabályozás egyszerűsítési igénye indokolja. A rendeletmódosítás elmaradásával a tanulói utazási bérlettámogatás bevezetését eredményező helyi jogalkotó szándék a gyakorlatban csak rendkívül szűk körben érvényesülne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A pénzügyi feltételek azáltal biztosított, hogy kevesebb az igénylők száma, mint amekkora összeg a költségvetésben tervezésre került.

Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A fentiek alapján javaslom az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosítását.

A Szociális Bizottság az előterjesztést a 2017. július 20-án tartott ülésén megtárgyalta és az …./2017. (VII. 20.) számú határozatával javasolja Zalaszentgrót Város Önkormányzat Képviselő-testületének a rendelettervezet elfogadását.

A Pénzügyi és Ügyrendi Bizottság az előterjesztést a 2017. július 20-án tartott ülésén megtárgyalta és az …./2017. (VII. 20.) számú határozatával javasolja Zalaszentgrót Város Önkormányzat Képviselő-testületének a rendelettervezet elfogadását.

Kérem a tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az I. számú melléklet szerinti tartalommal elfogadni.

**Zalaszentgrót**, 2017. július 13.

 **Baracskai József**

 polgármester

Az előterjesztés a törvényességi előírásoknak megfelel.

  **Dr. Simon Beáta**

 jegyző

I. számú melléklet

**Zalaszentgrót Város Önkormányzata Képviselő-testületének**

**.../2017. (VII. ...) önkormányzati rendelete**

**az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében és a szociális igazgatásról és szociális ellátásokról szóló 1993. évi III. törvény 92. § (1) bekezdésében, valamint 132. § (4) bekezdésének g) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8. és 8a. pontjaiban meghatározott feladatkörében eljárva az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosításáról a következőket rendeli el.

**1. §**

Zalaszentgrót Város Önkormányzata Képviselő-testületének az egyes szociális ellátásokról és szolgáltatásokról szóló 4/2015. (II. 13.) önkormányzati rendeletének (a továbbiakban: Rendelet) 8/C. § (3) bekezdése helyébe a következő rendelkezés lép:

8/C. § (3) bekezdés

A támogatási kérelem az adott tanév összes hónapjára előre, illetve a havonta megvásárolt tanulói bérletek vonatkozásában a következő tanév szeptember 15. napjáig terjeszthető elő az e rendelet 2. függeléke szerinti formanyomtatványon. A támogatási összeg megállapítása érdekében a kérelemhez csatolni kell a tanuló nevével ellátott tanulói bérletek eredeti példányát, valamint az intézményi tanulói jogviszony fennállásának igazolását. A kérelem benyújtására meghatározott határidő elmulasztása jogvesztéssel jár.

**2. §**

1. E rendelet a kihirdetését követő napon lép hatályba, és az azt követő napon hatályát veszti.
2. E rendelet rendelkezéseit a folyamatban lévő ügyekben is alkalmazni kell.

 **Baracskai József**  **Dr. Simon Beáta**

 polgármester jegyző

A rendelet 2017. július …. napján kihirdetésre került.

 **Dr. Simon Beáta**

 jegyző